text: Sachiez k'au roi vint moult à gré
   Quant vit la bonne volenté
   Que ses fiex avoit de bien faire.
   Ne l'en volt plus dire contraire,
   Ains dist chevalier le fera
   Puis que tel volenté en a,
   Par si k'en convent li aroit
   Que vers les bons larges seroit ;
   Car grans princes ne puet avoir
   Très haute honnour, tant ait d'avoir,
   S’il ne set les bons honnorer
   Et dou sien largement donner ;
   Car ne vaut riens princes eschars,
   S’il avoit d'or charchié M chars.
   Cléomadès avant passa
   Et li dist que larges sera ;
   Or ne s'esmait de ce noient
   Car il li tenra bien convent.
   PageV01P017
   "Biaus fiex, dist-il, Diex vous en oie
   Et vous tiengne en la droite voie
   Des bons honnorer et servir
   Et de leur service merir."
  